Rīgā, 2024.gada 11.maijā

Rīgas Ukraiņu vidusskolas skolēnu vecākiem

Cienījamie vecāki!

Akreditācijas ekspertu komisija izsaka pateicību par sniegto atbalstu izglītības iestādes akreditācijā!

Paldies arī tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu.

Šobrīd, kad akreditācija ir noslēgusies, akreditācijas komisijas vārdā vēlos jūs informēt par tās rezultātiem.

Rīgas Ukraiņu vidusskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem” un “Kvalitatīvas mācības”, “Iekļaujošā vide”, kvalitātes vērtējuma līmenis ir “ labi”, savukārt direktores darbs kvalitātes jomā “Laba pārvaldība” tiek vērtēts ar kvalitātes vērtējuma līmeni “Ļoti labi” [[1]](#footnote-1), kas nozīmē, ka nepieciešamo pārmaiņu ieviešana ir skolas stiprā puse.

Akreditācijas novērtējuma kopsavilkums:

|  |  |
| --- | --- |
| **Joma** | **Kvalitātes vērtējuma līmenis** |
| Atbilstība mērķiem | Labi |
| Kvalitatīvas mācības | Labi  |
| Iekļaujoša vide | Labi |
| Laba pārvaldība | Ļoti labi |

Rīgas Ukraiņu vidusskolas stiprās puses:

* Dibinātāja, vecāku, ukraiņu kopienas, starpvalstu un izglītības iestādes sadarbība, kā rezultātā tiek papildināti ar mācību procesu saistītie resursi, personālresursi un infrastruktūra, kā arī tiek veicināta izglītojamo pilsoniskās līdzdalības prasmju attīstīšana.
* Izglītības iestādes labvēlīgs izglītības iestādes mikroklimats veicina izglītojamo personības izaugsmi un vispārcilvēcisko vērtību apguvi, balstoties uz iestādes definētajām vērtībām, kā arī tiek īstenota atvērta komunikācija visu pušu starpā, kas veicina pozitīvas attiecības darba vidē.
* Izglītības iestādes vadītājas darbība nodrošina radošu līdzdalību Latvijas un Ukrainas kultūras mantojuma un dzīvo kultūras vērtību izzināšanu, izkopšanu un tālāknodošanu nākamajām paaudzēm, kā arī izglītības iestādes sniegtais atbalsts ukraiņu civiliedzīvotājiem nodrošina drošu un iekļaujošu mācību vidi.Skolas direktorei Antrai Avenai ir plašas zināšanas un izpratne par audzināšanas, mācīšanas un mācīšanās jautājumiem, kā arī vispusīgas zināšanas par pedagoģijas, skolvadības un pārvaldības jautājumiem.
* Direktore aktīvi iesaistās pilsētas, novada un valsts mēroga izglītības aktivitātēs, piedalās valsts līmeņa izglītības nozares mērķu plānošanā (kultūras un pašizpausmes mākslas jomā – *Mūzika*). Skolā darbojas spēcīga un profesionāla vadības un pedagogu komanda, kas veido ikviena skolēna vajadzībām atbalstošu izglītības vidi.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi:

* Nepieciešams regulāri veikt absolventu turpmāko gaitu monitorēšanu, lai analizētu iegūtos datus attiecībā pret izvirzītajiem mērķiem, veicot nepieciešamās korekcijas.
* Nepieciešams izstrādāt vienotu izglītojamo zināšanu vērtēšanas kārtību, vienojoties par formatīvās un summatīvās vērtēšanas nosacījumiem un to fiksēšanas veidu skolvadības sistēmā e-klase. Ar izstrādāto kārtību iepazīstināt visas mērķgrupas, veidojot vienotu izpratni par to. Turpmāk konsekventi ievērot izstrādāto kārtību, iestādes administrācijai veikt regulāru vienotās izglītojamo zināšanu vērtēšanas kārtības monitoringu, kā arī veikt regulāru e-klasē veikto ierakstu pārraudzību, veicot par to attiecīgus ierakstus.
* Palielināt savstarpējās sadarbības procesus ikdienas mācību darbā (pāru, grupu darbs u.c.).

Akreditācijas ekspertu komisija, veicot savu darbu, izmantoja šādas metodes:

* intervijas un sarunas ar vadītāju, vietniekiem, pedagogiem, vecākiem, skolēniem un dibinātāja pārstāvi;
* mācību stundu vērošana, direktores atgriezeniskās saites sniegšana pedagogam pēc vērotās mācību stundas;
* ekskursija ar skolēniem pa skolu;
* dokumentu un informācijas analīze (izglītības iestādes pašnovērtējuma ziņojums, ikgadējais darba plāns, izglītojamo mācību sasniegumu vērtēšanas kārtība, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības noteikumi, izglītības iestādes dažādas kārtības, kas nosaka emocionālo un fizisko drošību izglītības iestādē);
* situāciju analīze ar dažādām mērķgrupām par pedagoģijas un skolas aktuālās darbības jautājumiem;
* izglītības iestādes tīmekļvietnes un komunikācijas sociālajos tīklos analīze.

Lai sekmīga jums turpmākā sadarbība ar skolas vadību un pedagogiem!

Akreditācijas ekspertu komisijas vadītāja Inita Ozoliņa

1. *Skolas darbību un skolas direktora profesionālo darbību vērtē piecos kvalitātes vērtējuma līmeņos: “nepietiekami; “jāpilnveido”; “labi”; “ļoti labi”; “izcili”.* [↑](#footnote-ref-1)